“Татарстан” радиосы югалмады!

	Газетаның даими авторы – Балтач районы, Карадуган авылыннан мөхтәрәм хезмәт ветераны Рәфыйк ага Шәрәфиевнең газетаның 14 гыйнвар санында басылган “Үртәлмик дидем дә...” язмасы кулыма каләм алырга мәҗбүр итте. Бер дә үртәлерлек язма түгел, киресенчә, һәр татарның күңеленә үтәрлек һәм мүкләнә барган йөрәкләрне пакьләү-чистарту максатында сыкранып-борчылып язылган мәкалә бу.	 Авторның “...әллә кая – офыкның эфирның аргы ягына качырылган “Татарстан” радиосыннан башка яшәргә ияләштек,” – дигән җөмләсе минем йөрәгемә дә ук булып кадалды. Югалмадык без, Рәфыйк ага, адашмадык та, тыныч кына, артыгын шауламыйча, башкалардан көнләшмичә генә, элеккеге күркәм традицияләрне саклап һәм үстереп, тыйнак кына эшләвебезне дәвам итәбез. Үзенең 90 еллыгын билгеләп үтәргә әзерләнүче татарның әүвәлге радиосы, бөек Туфаныбызның Әлмәндәр карты кебек зирәклеген, яшьлеген, сафлыгын саклап, гомер бакый яшәр, Аллаһ боерса!  Язмыш мине дә 1987 елдан башлап “Татарстан” радиосы белән “бәйләп куйды”. Халкыбызның моңлы җырчысы һәм мөхәррир Рафаил Ильясов (күренекле режиссер Марсель Сәлимҗановның “Рафаил җырлаганда, минем йөрәгем татарча тибә башлый” дигән сүзләре хәтердә яңара) җитәкчелегендәге музыкаль тапшырулар редакциясендә эшләү кыен да, рәхәт тә иде. Шунда беренче елларда татар музыкасы сәнгатен, иҗат шәхесләрен начар белүем өчен гарьләнеп кызарынганнарым бүгенгедәй истә! Ул чакта радионың фонотекасында 40 меңнән артык төрле язма тупланган иде. Җиң сызганып дигәндәй, шуларны үзләштерә башладым. Ул чакта музыкаль әсәрләрнең осталык чикләрен билгеләүче Сәнгать Советы эшли иде әле. Бөек композиторлар, Татарстан Гимны авторы Рөстәм Яхин, Ринат Еникеев, музыка белгече Йолдыз Исәнбәт, шагыйрьләр Илдар Юзеев, Гөлшат Зәйнашева, Җәүдәт Дәрзаман, Зиннур Мансуров кебек остазларның җыр көйләренә һәм шигырь текстларына үтә дә җаваплы карауларын һич онытасым юк. Күп кенә әсәрләр кабат эшкәртү өчен авторларга кире кайтарылды.  
	---	
Татарстан яшьләре

	№ --- | 15.02.2016	


